Ny terrorfrykt mens London minnes sine døde - Aftenposten
Samtidig som engelskmenn lørdag minnes sine døde syv år etter terrorangrepet i London, øker terrorfrykten i metropolen foran OL om tre uker.
FOTO: AP Photo/Sergio Dionisio Det er i dag syv år siden fire bomber gikk av i London og drepte 52 mennesker. 13 mennesker døde på buss nummer 30.
Publisert: 07.jul.2012 19:07
Oppdatert: 07.jul.2012 19:07
— Dette året har vært vanskelig, kanskje på grunn av OL. Nå når de er her, syns vi alle det er vanskelig. Alt kommer tilbake, sier Jaqui Putnam til avisen London Evening Standard.
Putnam var på vei til jobb med metroen 7. juli 2005 da 30-år gamle Mohammed Sidique Khan detonerte en bombe nøyaktig klokken 8.50.
Syv døde, inkludert Khan selv. I to år led forretningsanalytikeren av post-traumatisk stress og måtte få fjernet knust glass fra hodet etter angrepet.
— Jo nærmere vi har kommet årsdagen for det som hendte, desto flere følelser har blitt satt i sving. Det er vanskelig, men må komme seg videre. Du må gå videre og late som om det ikke er hardt, selv om det er det, sier Putnam.
I tiden opp mot syvårsdagen for det koordinerte terrorangrepet der tre bomber ble detonert i Londons undergrunnssystem, og en på en rutebuss, har London-beboere minnes de 52 som døde og hedret de over 700 som ble skadd.
Terrorfrykten øker
Samtidig øker terrorfrykten foran det nært forestående OL i London som går av stabelen om tre uker.
Lørdag kom meldingen om at politiet har arrestert en 22 år gammel kvinne i London, mistenkt for planlegging av terrorangrep.
Kvinnen er den syvende arrestasjonen på kort tid, etter omfattende overvåkning over flere uker.
Tidligere denne uken ble tre brødre arrestert i øst-London. Politiet pågrep også Richard Dart, eller Salahuddin al-Britani, en muslimsk konvertitt.
Ifølge avisen The Sun fant politiet to skytevåpen, ammunisjon og eksplosiver da de stoppet bilen til tre menn på 23, 26 og 27 i Birmingham tirsdag.
Sammen med våpnene skal politiet ha funnet løpesedler som inneholdt trusler mot den britiske statsministeren David Cameron, dronningen og alle fiender av Allah.
Samtidig jakter politiet fortsatt på Samantha Lewthwaite, «den hvite enken», som var gift med en av terroristene som sto bak 7.juli-angrepet.
Trebarnsmoren jages nå av politiet, mistenkt for å ha utført et terrorangrep i Kenya i slutten av juni. Tre personer ble drept da en granat ble kastet inn i en pub fullspekket av turister som så EM-fotballkampen mellom England og Italia.
Hun er også mistekt for å ha planlagt å drepe hundrevis av turister ved å sprenge flere hoteller i Kenyas hovedstad.
- Hellig krig en plikt
Like før angrepet på puben skrev ifølge avisen The Mirror Lewthwaite følgende på bloggen sin:
- Jeg forstår ikke hvordan norske familier har taklet det
— I løpet av månedene april og mai har jeg stått ovenfor store utfordringer. Med alt presset brøt jeg ut i tårer. Hellig krig er en plikt som vi må akseptere - så i dag er jeg over frykten og tårene mine er tørket.Samtidig sliter de som var med på terrorangrepet fortsatt med traumene syv år etter.
Aftenposten skrev denne uken om Graham Foulkes, som sitter igjen med politikerforakt og nag til myndighetene etter at hans 22 år gamle sønn ble drept.
- Gransker alle rundt meg
En 26-åring som var på metroen den skjebnesvangre morgenen forteller at høye lyder fremdeles er et problem.
— Før jeg går inn i et fly, gransker jeg alle rundt meg uten å vite det selv. På kinoen sørger jeg for at rømningsveien er i nærheten før jeg setter meg ned. Høye lyder minner meg alltid om den morgenen jeg satt fast i en tunnel, sier mannen til The Economist.
Syv år etter London-bombene sliter han fortsatt med skyld-følelse for fortsatt å være i live
Det han husker best, er knappenåltystheten i sekundene etter eksplosjonen. Vognen var fylt av svart sot, lysene blinket. Han kunne se skrekken i medpassasjerenes øyne.— Mens folk forholdt seg rolige i begynnelsen, brøt panikken ut gradvis idet man hørte mer og mer klagerop. Jeg så rundt meg og kunne ikke forstå hvorfor folk hadde på seg svart leppestilft. Det gikk opp for meg at det må ha vært asken som hadde spredd seg, sier 26-åringen.
- Håper OL bli vellykket
Bussjåføren for buss nummer 30 der13 mennesker ble drept, George Psaradakis, håper at årets OL vil bli et lykkelig et. Grufulle bilder fra innsiden av bussen etter eksplosjonen har etset seg fast hos ham.
— Hver gang jeg ser en buss tenker jeg på hendelsen. Jeg vil ikke gå tilbake og gå detaljert gjennom det. Det blir for mye for meg.
— Jeg husker at den dagen London-bombingene skjedde, var de fleste i London glade for at byen hadde vunnet kampen om å arrangere OL, men all den gleden ble til bitter sorg den påfølgende dagen. Jeg håper og ønsker at London vil holde et lykkelig og vellykket OL i år, sier Psaradakis til avisen London Evening Standard.
I London snakkes det nå om å bygge et minnested på Tavistock Square der buss nummer 30 eksploderte. Plassen har tradisjonelt vært forbundet med fredstiltak, og flere trær er plantet der i forbindelse med fredstiltak eller til minne om ofre for krig.